Jhb-‘ontvoerders’ vas, slagoffer geredJohannesburg-polisie het twee vermeende ontvoerders by ŉ huis in Fordsburg in hegtenis geneem ná ŉ wenk van die gemeenskap Foto: SAPD Die polisie in Johannesburg het Sondagmiddag omstreeks 14:00 twee vermeende ontvoerders, onderskeidelik 28 en 29 jaar oud, by ŉ huis in Fordsburg in hegtenis geneem en die ontvoerde persoon gered. “Die verdagtes het glo die 23-jarige man vyf weke gelede ontvoer,” het ao Xoli Mbele, woordvoerder van die polisie, gesê. “Die slagoffer se familielede het die saak eers Sondag by die polisie aangemeld nadat hulle ŉ telefoonoproep met ŉ losprysversoek van R20 000 ontvang het.” Die polisie het daarna ŉ wenk van die gemeenskap ontvang oor waar die slagoffer homself bevind. “Die polisie het die huis dopgehou en twee mans agtervolg toe hulle die huis binnegegaan het,” het Mbele bygevoeg. Die slagoffer was in die huis. “Hy was swak en uitgeput. Hy is met ŉ ambulans na ŉ hospitaal geneem.” Die polisie se ondersoek duur voort. Die twee verdagtes sal binnekort in die Johannesburgse-landdroshof verskyn.